Diari Oficial de la Generalitat Valenciana


Sumari del DOGV 9832, del 19-04-2024 (2024/3354)

DECRET10/2024, de 12 d'abril, del president de la Generalitat, pel qual es determina el nivell administratiu de la Presidència de la Generalitat.
-------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/04/12/10/dof/vci/html**

### Dades del document

Número de DOGV
:   9832

Data del DOGV
:   19-04-2024

Secció del DOGV
:   I. DISPOSICIONS GENERALS

Número del document
:   2024/3354


Data del document
:   12-04-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * legislació
    * administració regional
    * organització administrativa

DECRET10/2024, de 12 d'abril, del president de la Generalitat, pel qual es determina el nivell administratiu de la Presidència de la Generalitat. [2024/3354]  
Preàmbul  
  
El Decret 10/2023, de 19 de juliol, del president de la Generalitat, va determinar les conselleries en què s'organitza l'Administració de la Generalitat, i assignava competències a cada una d'estes. Posteriorment, el Decret 112/2023, de 25 de juliol, del Consell, establix l'estructura orgànica bàsica de la Presidència i de les conselleries de la Generalitat. En concret, l'estructura orgànica de la Presidència es regula en títol I, i l'article 2 disposa que, amb posterioritat a l'aprovació del Reglament orgànic i funcional, el nivell administratiu de la Presidència —constituït per totes les unitats dependents directament dels òrgans superiors i del nivell directiu— es desenvoluparà mitjançant un decret del president de la Generalitat.  
El Decret 131/2023, de 10 d'agost, del Consell, va aprovar el Reglament orgànic i funcional de la Presidència de la Generalitat, la disposició final primera del qual faculta el president de la Generalitat per a dictar les disposicions de desplegament d'este decret, en compliment de la previsió inclosa en l'article 2.2 del Decret 112/2023.  
El present decret desplega, en el nivell administratiu, l'estructura establida pel Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat. Ateses les característiques i les competències atribuïdes a la Direcció General d'Organització, Coordinació i Relacions Institucionals, a la Direcció General de l'Oficina de Premsa de la Presidència, i a les delegacions del Consell a Alacant i a Castelló, els centres directius indicats no requerixen l'adscripció d'unitats administratives amb rang de subdirecció general o de direcció de servici, i per això no figuren en l'articulat d'este decret, sense perjuí que cada un d'estos òrgans dispose del personal administratiu i de l'estructura que resulte de la relació de llocs de treball i de les disposicions d'organització interna que es puguen adoptar.  
  
Per això, de conformitat amb el Decret 112/2023, de 25 de juliol, del Consell, i d'acord amb el que disposa l'article 65 de la Llei 5/1983, de 30 de desembre, del Consell,  
  
  
DECRETE  
  
CAPÍTOL I  
Secretaria Autonòmica de Relacions Institucionals i Transparència  
  
Secció primera  
Direcció General de Relacions amb les Corts  
  
Article 1. Nivell administratiu de la Direcció General de Relacions amb les Corts  
De la Direcció General de Relacions amb les Corts depén la Subdirecció General de Relacions amb les Corts.  
  
Article 2. Subdirecció General de Relacions amb les Corts  
1. A la Subdirecció General de Relacions amb les Corts li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici de Relacions amb les Corts.  
b) Servici de Publicacions de la Generalitat.  
2. Així mateix, la Subdirecció General de Relacions amb les Corts assumirà directament les funcions següents:  
a) Gestionar el Registre de convenis i elaborar els informes previs a la subscripció de convenis per la Generalitat.  
b) Gestionar el Registre d'òrgans col·legiats de la Generalitat.  
c) Col·laborar, amb l'Oficina del Secretariat del Consell, en l'assistència a la Direcció General de Relacions amb les Corts per a l'exercici de les funcions corresponents a la Secretaria de la Comissió de Secretaris Autonòmics i Subsecretaris.   
  
Article 3. Servici de Relacions amb les Corts  
Al Servici de Relacions amb les Corts li corresponen les funcions següents:  
a) Assessorar el Consell en matèria d'índole parlamentària.  
b) Prestar assistència tècnica al Consell en les reunions de la Junta de Síndics de les Corts.  
c) Portar la gestió administrativa de les iniciatives de control i d'impuls parlamentari, i el seguiment de la tramitació parlamentària de les iniciatives legislatives.  
d) Coordinar les intervencions dels membres del Consell i dels alts càrrecs davant del Ple i davant de les comissions de les Corts.  
e) Qualsevol altra que se li encomane en relació amb les matèries que li són pròpies.   
  
Article 4. Servici de Publicacions de la Generalitat  
Al Servici de Publicacions de la Generalitat li corresponen les funcions següents:  
a) Revisar i tramitar els documents destinats a inserir en el Diari Oficial de la Generalitat Valenciana.  
b) Editar i dur a terme la difusió del Diari Oficial i gestionar les seues bases de dades.  
c) Autoritzar i coordinar les publicacions del fons editorial de la Generalitat i la seua distribució comercial a través de les llibreries LliG.  
d) Qualsevol altra que se li encomane en relació amb les matèries que li són pròpies.   
  
Secció segona  
Direcció General de Transparència i Participació  
  
Article 5. Nivell administratiu de la Direcció General de Transparència i Participació  
De la Direcció General de Transparència i Participació depenen les subdireccions generals i el servici següents:  
a) Subdirecció General de Transparència, Accés a la Informació Pública i Bon Govern.  
b) Subdirecció General de Participació Ciutadana.  
c) Subdirecció General de Qualitat Democràtica i Foment de l'Autogovern.  
d) Oficina de Control de Conflictes d'Interessos, amb rang de subdirecció general.   
e) Servici del Registre de Grups d'Interés de la Generalitat.  
  
Subsecció primera  
Subdirecció General de Transparència, Accés a la Informació Pública i Bon Govern  
  
Article 6. Subdirecció General de Transparència, Accés a la Informació Pública i Bon Govern  
A la Subdirecció General de Transparència, Accés a la Informació Pública i Bon Govern li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici de Transparència de l'Activitat Pública.  
b) Oficina Tècnica de Suport al Consell Valencià de Transparència, amb rang administratiu de servici.  
  
Article 7. Servici de Transparència de l'Activitat Pública  
Al Servici de Transparència de l'Activitat Pública li corresponen les funcions següents:  
a) Promoure, impulsar i coordinar accions que afavorisquen la transparència, l'obertura i la reutilització de dades i el bon govern.  
b) Estudiar, informar i efectuar propostes de desplegament normatiu en matèria de transparència, dades obertes i bon govern.  
c) Dissenyar les metodologies i les directrius d'actuació, en matèria de transparència, en l'àmbit de la Generalitat i el seu sector públic instrumental.  
d) Realitzar les actuacions necessàries per al compliment de la normativa vigent en matèria de publicitat activa, accés a la informació pública i reutilització de la informació pública, així com dels compromisos adquirits i de les iniciatives proposades per la Generalitat en estes matèries.  
e) Elaborar la planificació i realitzar el seguiment i la coordinació dels instruments de planificació estratègica en matèria de transparència, obertura i reutilització de dades i bon govern.  
f) Exercir la direcció i el seguiment dels continguts informatius del portal de transparència de la Generalitat, GVA Oberta, d'acord amb els criteris de qualitat de la informació establits en la normativa vigent, en coordinació amb les persones responsables funcionals en els diferents departaments del Consell, així com dissenyar i implementar millores, en coordinació amb el centre directiu competent en matèria de tecnologies de la informació i les comunicacions i els departaments implicats.   
  
g) Ajudar i impulsar iniciatives en matèria de transparència i bon govern per part de les entitats del sector públic instrumental de la Generalitat i altres subjectes obligats per la normativa vigent.  
h) Realitzar el seguiment i el processament estadístic de les sol·licituds d'informació pública de la Generalitat, així com la coordinació i l'assistència als òrgans funcionals competents per a tramitar-les, resoldre-les i posar a la disposició la informació.  
i) Supervisar i planificar el portal de dades obertes de la Generalitat i participar en iniciatives interinstitucionals d'obertura de dades.  
j) Coordinar els processos d'obertura de dades públiques i fomentar projectes que afavorisquen la reutilització de dades obertes per part de la ciutadania, la societat civil i el món empresarial.  
k) Realitzar actuacions per a la difusió i el seguiment d'adhesions al codi de bon govern.  
l) Afavorir bones pràctiques de rendició de comptes i bon govern.  
m) Impulsar i proposar continguts de les accions formatives del personal empleat públic en matèria de transparència, dades obertes i bon govern, en col·laboració amb els òrgans de formació competents.  
  
n) Gestionar ajudes i altres mesures de suport dirigides a fomentar les polítiques de transparència, reutilització de la informació pública, bon govern i rendició de comptes.  
o) Participar en les xarxes i en les aliances de col·laboració que s'establisquen amb altres administracions i entitats públiques o privades en matèria de transparència, dades obertes i bon govern.   
p) Impulsar polítiques d'innovació en matèria de transparència, dades obertes i bon govern.  
q) Qualsevol altra que se li encomane en relació amb les matèries que li són pròpies.   
  
Article 8. Oficina Tècnica de Suport al Consell Valencià de Transparència  
A l'Oficina Tècnica de Suport al Consell Valencià de Transparència li correspon exercir la secretaria, i prestar assistència i suport tècnic i administratiu al Consell Valencià de Transparència, a fi que puga desenvolupar les funcions que té atribuïdes normativament. L'Oficina estarà subjecta a les instruccions i a l'organització que establisca el Consell Valencià de Transparència.  
  
Subsecció segona  
Subdirecció General de Participació Ciutadana  
  
Article 9. Subdirecció General de Participació Ciutadana  
A la Subdirecció General de Participació Ciutadana li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici de Polítiques de Participació Ciutadana.  
b) Servici d'Ordenació i Coordinació de Processos Participatius.  
c) Servici de Foment de l'Associacionisme i Suport a les Persones Valencianes en l'Exterior.  
  
Article 10. Servici de Polítiques de Participació Ciutadana  
Al Servici de Polítiques de Participació Ciutadana li corresponen les funcions següents:  
a) Dissenyar, en col·laboració amb el Servici d'Ordenació i Coordinació de Processos Participatius, les metodologies i les directrius d'actuació en matèria de participació ciutadana en l'àmbit de la Generalitat i el seu sector públic instrumental.   
b) Estudiar, informar i efectuar propostes de desplegament normatiu en matèria de participació, en col·laboració amb el Servici d'Ordenació i Coordinació de Processos Participatius.  
c) Gestionar els convenis amb les universitats públiques i altres entitats per a la investigació, la promoció, la difusió i el desenvolupament de la participació ciutadana.  
d) Establir mesures de difusió i foment de la cultura de l'educació en la participació en l'àmbit de les competències de la Generalitat, en coordinació amb els departaments competents en matèria d'educació i joventut.  
e) Executar les polítiques d'aliances amb els ajuntaments i les mancomunitats de municipis del territori a través de convenis o fórmules de treball en xarxa, per a crear bancs de bones pràctiques en participació ciutadana i fomentar l'educació en la participació.  
f) Dissenyar un model de governança participativa territorial, implicant la participació de la ciutadania activa en els fòrums oportuns.  
g) Impulsar polítiques d'innovació i d'implantació de mecanismes d'avaluació de les polítiques públiques.  
h) Donar suport tècnic al Consell de Participació Ciutadana, i exercir la secretaria.  
i) Qualsevol altra que se li encomane en relació amb les matèries que li són pròpies.  
  
Article 11. Servici d'Ordenació i Coordinació de Processos Participatius  
Al Servici d'Ordenació i Coordinació de Processos Participatius li corresponen les funcions següents:  
a) Dissenyar, en col·laboració amb el Servici de Polítiques de Participació Ciutadana, les metodologies i les directrius d'actuació en matèria de participació ciutadana en l'àmbit de la Generalitat i el seu sector públic instrumental.  
b) Estudiar, informar i efectuar propostes de desplegament normatiu en matèria de participació, foment de l'associacionisme i suport a les persones valencianes en l'exterior, incloent-hi les bases per a la concessió d'ajudes, en col·laboració amb els servicis competents.  
c) Fomentar i coordinar els processos de participació ciutadana en els assumptes públics de la Generalitat i el seu sector públic, així com la participació de la ciutadania en l'elaboració de normativa legal i reglamentària; col·laborar amb les entitats locals per a coordinar actuacions en matèria de participació, i gestionar el reconeixement de bones pràctiques en la matèria.  
d) Gestionar els continguts i mantindre actualitzat el portal de participació de la Generalitat, GVA Participa, així com implementar i dissenyar millores en coordinació amb el centre directiu competent en matèria de tecnologies de la informació i les comunicacions i els departaments implicats.  
e) Programar i executar el procés de participació en l'elaboració del pressupost de la Generalitat, en coordinació amb els òrgans competents en matèria pressupostària.  
f) Crear i gestionar el registre electrònic d'òrgans de participació ciutadana de la Generalitat i el seu sector públic instrumental.  
g) Assessorar sobre la creació de nous òrgans de participació ciutadana en la Generalitat i el seu sector públic, així com avaluar i supervisar la seua composició i funcionament.  
h) Impulsar i proposar continguts de les accions formatives del personal empleat públic en matèria de participació ciutadana, en col·laboració amb els òrgans de formació competents.  
i) Qualsevol altra que se li encomane en relació amb les matèries que li són pròpies.  
  
Article 12. Servici de Foment de l'Associacionisme i Suport a les Persones Valencianes en l'Exterior  
Al Servici de Foment de l'Associacionisme i Suport a les Persones Valencianes en l'Exterior li corresponen les funcions següents:  
a) Estudiar, informar i efectuar propostes de desplegament normatiu en matèria de foment de l'associacionisme i suport a les persones valencianes en l'exterior, en col·laboració amb el Servici d'Ordenació i Coordinació de Processos Participatius.  
b) Fomentar l'associacionisme com a via fonamental per a la participació ciutadana en la vida social i en els assumptes públics i, particularment, la conformació de centres valencians en l'exterior (CEVEX) o altres entitats cíviques que reunisquen persones valencianes residents fora de la Comunitat Valenciana, així com la relació institucional de la Generalitat amb les associacions, els centres i les entitats.  
c) Ajudar les persones valencianes residents fora de la Comunitat Valenciana, impulsant els procediments, els mecanismes i les ferramentes tecnològiques de comunicació amb la Generalitat.  
d) Prestar assessorament a les entitats associatives i als CEVEX per al desenvolupament de les seues funcions, així com assistència tècnica al Consell de Persones Valencianes en l'Exterior.  
e) Gestionar les ajudes a projectes de caràcter participatiu i de foment de l'associacionisme desplegats i executats per les entitats ciutadanes, les cases regionals i les federacions d'associacions d'altres comunitats autònomes al territori de la Comunitat Valenciana, així com les ajudes als projectes desplegats pels CEVEX.  
f) Impulsar, amb la col·laboració del Servici d'Ordenació i Coordinació de Processos Participatius, programes que fomenten la participació en els assumptes públics de les persones valencianes en l'exterior.  
  
g) Elaborar el pla de retorn de les persones valencianes emigrades, en coordinació amb els departaments competents.  
h) Qualsevol altra que se li encomane en relació amb les matèries que li són pròpies.  
  
Subsecció tercera  
Subdirecció General de Qualitat Democràtica i Foment de l'Autogovern  
  
Article 13. Subdirecció General de Qualitat Democràtica i Foment de l'Autogovern  
A la Subdirecció General de Qualitat Democràtica i Foment de l'Autogovern li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici de Qualitat Democràtica.  
b) Servici de Promoció de l'Autogovern i el Dret Foral Valencià.  
  
  
Article 14. Servici de Qualitat Democràtica  
Al Servici de Qualitat Democràtica li corresponen les funcions següents:  
a) Estudiar i efectuar propostes de desplegament normatiu en matèria de qualitat democràtica i informar-ne.   
b) Proposar, impulsar i organitzar accions formatives, com ara cursos o jornades, i de millora del coneixement, com ara fòrums i altres trobades de caràcter divulgatiu, així com dissenyar i fer el seguiment de les campanyes informatives, de divulgació o d'imatge relacionades amb les matèries de qualitat democràtica i promoció dels drets, tot això en col·laboració amb la resta de departaments i administracions i sense perjuí de les competències relatives a la formació dels empleats públics atribuïdes a la conselleria competent en matèria de funció pública.  
  
c) Gestionar i realitzar el seguiment de la política de la Generalitat dirigida a la protecció i el reconeixement a totes les víctimes de la violència social i política, del terrorisme o de la persecució ideològica i religiosa, d'acord amb la legislació que siga aplicable en cada cas i que no estiga encomanada a altres òrgans de la Generalitat.  
d) Prestar assistència tècnica i jurídica a la persona titular de la direcció general, i també a altres òrgans o comissions en els quals participe la direcció general en les matèries de qualitat democràtica i promoció dels drets.  
e) Realitzar propostes de millora i de desplegament de les aplicacions informàtiques necessàries per a la gestió de les matèries del seu àmbit funcional.  
f) Gestionar el sistema de banc de dades d'ADN.  
g) Elaborar els convenis i els acords en matèria de qualitat democràtica i promoció dels drets i realitzar-ne el seguiment, així com gestionar les subvencions relacionades amb la matèria.  
h) Qualsevol altra que se li encomane en relació amb les matèries que li són pròpies.  
  
Article 15. Servici de Promoció de l'Autogovern i el Dret Foral Valencià  
Al Servici de Promoció de l'Autogovern i el Dret Foral Valencià li corresponen les funcions següents:  
a) Dissenyar i executar les actuacions relacionades amb la promoció i la divulgació de l'autogovern i les seues institucions, i participar en tots els òrgans que, si és el cas, es creen en relació amb esta matèria.  
  
b) Estudiar, informar i efectuar propostes en matèria de desplegament estatutari i foment de l'autogovern, coordinar el desplegament normatiu de l'Estatut d'Autonomia i incentivar les relacions de la Comunitat Valenciana amb altres comunitats autònomes en este àmbit.  
c) Promoure les iniciatives legislatives pertinents per a la recuperació i el desplegament del dret foral civil valencià, establir les pautes per a la seua adaptació a les necessitats socials i econòmiques de la Comunitat Valenciana i promocionar la investigació i l'estudi sobre la matèria.  
  
d) Donar suport a la Comissió Assessora de Dret Civil Valencià i a les subcomissions que puguen crear-se en el seu si, assistir tots estos òrgans en el desenvolupament dels seus treballs i gestionar la custòdia i la sistematització del seu arxiu.  
e) Impulsar, coordinar i desenvolupar les iniciatives normatives per al reconeixement, la protecció i la promoció dels senyals d'identitat del poble valencià, de conformitat amb el que preveu l'Estatut d'Autonomia de la Comunitat Valenciana.  
f) Planificar i gestionar les campanyes informatives i divulgatives, així com la concessió de subvencions destinades al foment de l'autogovern, la difusió de l'Estatut d'Autonomia, la recuperació i el desenvolupament del dret foral civil valencià, el reconeixement, la protecció i la promoció dels senyals d'identitat del poble valencià i la valoració de la història i les institucions pròpies de la Comunitat Valenciana.  
  
g) Editar la Revista Valenciana d'Estudis Autonòmics i propiciar la realització d'altres publicacions vinculades amb les matèries pròpies de les funcions del Servici.  
h) Proposar, en col·laboració amb les conselleries competents, la impartició de cursos i la realització d'altres activitats formatives sobre les matèries pròpies de les funcions del Servici, dirigides tant al personal de l'Administració de la Generalitat com al personal docent i a l'alumnat d'ensenyament primari i secundari.  
i) Qualsevol altra que se li encomane en relació amb les matèries que li són pròpies   
  
Subsecció quarta  
Oficina de Control de Conflictes d'Interessos  
  
Article 16. Oficina de Control de Conflictes d'Interessos  
A l'Oficina de Control de Conflictes d'Interessos li correspon planificar, dirigir, controlar, coordinar i supervisar l'activitat del Servici de l'Oficina de Control de Conflictes d'Interessos.  
  
Article 17. Servici de l'Oficina de Control de Conflictes d'Interessos  
El Servici de l'Oficina de Control de Conflictes d'Interessos exercix les funcions que li encomane la Direcció de l'Oficina de Control de Conflictes d'Interessos en relació amb el compliment de les atribucions previstes en la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes, i en la seua normativa de desplegament, relativa a les incompatibilitats dels alts càrrecs de l'Administració de la Generalitat i la declaració d'activitats, béns i interessos d'estos.  
  
  
Subsecció quinta  
Servici del Registre de Grups d'Interés de la Generalitat  
  
Article 18. Servici del Registre de Grups d'Interés de la Generalitat  
Al Servici del Registre de Grups d'Interés de la Generalitat li corresponen les funcions següents:  
a) Gestionar el Registre de Grups d'Interés de la Generalitat.  
b) Practicar les actuacions de verificació i els procediments d'investigació que corresponguen, incloent-hi els que tinguen l'origen en alertes o denúncies, així com la seua tramitació, en els termes que establix la Llei 25/2018, de 10 de desembre, de la Generalitat, reguladora de l'activitat dels grups d'interés de la Comunitat Valenciana (d'ara en avant, Llei 25/2018, de 10 de desembre).  
c) Requerir a les persones, les entitats i les organitzacions incloses en l'àmbit d'aplicació de la llei que complisquen el que establix la Llei 25/2018, de 10 de desembre.  
d) Proposar la resolució sobre les sol·licituds d'inscripció o baixa en el Registre de grups d'interés de la Generalitat.  
e) Proposar la incoació i instruir els procediments sancionadors per infraccions previstes en la Llei 25/2018, de 10 de desembre.  
f) Col·laborar perquè les dades que continga el Registre de grups d'interés de la Generalitat estiguen disponibles i accessibles a través dels portals de transparència de l'Administració de la Generalitat i del seu sector públic instrumental, i del portal de les Corts, d'acord amb l'article 5.2 de la Llei 25/2018, de 10 de desembre.  
g) Elaborar l'informe anual previst en l'article 11 de la Llei 25/2018, de 10 de desembre, sobre l'activitat i el funcionament del registre.  
  
h) Mantindre les relacions de coordinació amb altres institucions i administracions públiques, així com amb la unitat o les unitats tècniques que hagen d'executar les funcions que, conformement a la Llei 25/2018, de 10 de desembre, corresponen a les Corts.  
i) Qualsevol altra funció prevista en les disposicions legals o reglamentàries.  
  
  
CAPÍTOL II  
Secretaria Autonòmica del Gabinet del President i Comunicació  
  
Secció primera  
Direcció General de la Secretaria del Gabinet del President  
  
Article 19. Nivell administratiu de la Direcció General de la Secretaria del Gabinet del President  
De la Direcció General de la Secretaria del Gabinet del President depenen les següents subdireccions generals:  
a) Subdirecció General d'Anàlisi i Polítiques Públiques.  
b) Subdirecció General de Suport al Gabinet del President.  
  
Subsecció primera  
Subdirecció General d'Anàlisi i Polítiques Públiques  
  
Article 20. Subdirecció General d'Anàlisi i Polítiques Públiques  
A la Subdirecció General d'Anàlisi i Polítiques Públiques li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici d'Anàlisi Econòmica.  
b) Servici d'Estudis i Prospectiva.  
c) Servici d'Anàlisi Sociològica i Documentació.  
d) Servici de Seguiment de Polítiques Públiques.  
  
Article 21. Servici d'Anàlisi Econòmica  
Al Servici d'Anàlisi Econòmica li corresponen les funcions següents:  
a) Recopilar, analitzar i fer el seguiment de dades, indicadors i documentació de caràcter econòmic.  
b) Elaborar informes, sèries comparatives i projeccions de caràcter macroeconòmic i microeconòmic.  
c) Prestar, en l'àmbit de les seues funcions, suport documental per a l'agenda institucional del president.  
d) Qualsevol altra que se li encomane en relació amb les matèries que li són pròpies.   
  
Article 22. Servici d'Estudis i Prospectiva  
Al Servici d'Estudis i Prospectiva li corresponen les funcions següents:  
a) Recopilar, analitzar i sintetitzar la informació i la documentació necessàries per a desenvolupar les funcions pròpies del president.  
b) Realitzar l'avaluació de polítiques públiques i l'anàlisi de prospectives, excepte en el cas al qual es referix la lletra a de l'article 23.  
c) Redactar els documents que es requerisquen per al compliment de les funcions pròpies de la Presidència.  
d) Qualsevol altra que se li encomane en relació amb les matèries que li són pròpies.   
  
Article 23. Servici d'Anàlisi Sociològica i Documentació  
Al Servici d'Anàlisi Sociològica i Documentació li corresponen les funcions següents:  
a) Avaluar i valorar les polítiques públiques desenvolupades pel Consell en l'àmbit de l'opinió pública.  
b) Planificar, executar i analitzar estudis sociològics.  
c) Crear, gestionar i explotar bases de dades d'informació electoral, municipal i estadística.  
d) Gestionar i mantindre l'arxiu, la biblioteca i les bases de dades documentals.  
e) Prestar, en l'àmbit de les seues funcions, suport documental per a l'agenda institucional del president.  
f) Qualsevol altra que se li encomane en relació amb les matèries que li són pròpies.   
  
Article 24. Servici de Seguiment de Polítiques Públiques  
Al Servici de Seguiment de Polítiques Públiques li corresponen les funcions següents:  
a) Realitzar el seguiment de l'activitat dels diferents departaments de la Generalitat.  
b) Prestar, en l'àmbit de les seues funcions, suport documental per a l'agenda institucional del president.  
c) Realitzar l'anàlisi comparada de les polítiques públiques desenvolupades per altres administracions públiques.  
d) Coordinar les diferents unitats que elaboren informacions, indicadors de gestió i balanços d'activitat de l'acció del Consell o de qualsevol dels seus departaments.  
e) Qualsevol altra que se li encomane en relació amb les matèries que li són pròpies.   
  
Subsecció segona  
Subdirecció General de Suport al Gabinet del President  
  
Article 25. Subdirecció General de Suport al Gabinet del President  
A la Subdirecció General de Suport al Gabinet del President li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
  
a) Servici de Suport al Gabinet del President.  
b) Servici d'Organització.  
  
Article 26. Servici de Suport al Gabinet del President  
Al Servici de Suport al Gabinet del President li corresponen les funcions següents:   
a) Assistir el president, en matèria tècnica i documental, en els assumptes relacionats amb les polítiques públiques autonòmiques, i en política nacional i internacional.  
b) Prestar assessorament tècnic en relació amb l'agenda institucional del president.  
c) Qualsevol altra que se li encomane en relació amb les matèries que li són pròpies.   
  
Article 27. Servici d'Organització  
Al Servici d'Organització li corresponen les funcions següents:  
  
a) Executar totes les actuacions relacionades amb l'organització de l'agenda del president i les que es consideren necessàries per a l'adequada organització i desenvolupament dels actes del president.  
b) Donar suport en la gestió dels escrits, les sol·licituds i les peticions dirigits al president.  
c) Organitzar les visites institucionals al Palau de la Generalitat.  
d) Donar suport a la direcció del protocol en els actes de caràcter representatiu del president.  
e) Qualsevol altra que se li encomane en relació amb les matèries que li són pròpies.   
  
Secció segona  
Direcció General de Comunicació i Promoció Institucional  
  
Article 28. Nivell administratiu de la Direcció General de Comunicació i Promoció Institucional  
De la Direcció General de Comunicació i Promoció Institucional depenen les subdireccions generals següents:  
a) Subdirecció general de Relacions Informatives.  
b) Subdirecció General de Promoció Institucional.  
  
Article 29. Subdirecció General de Relacions Informatives  
1. A la Subdirecció General de Relacions Informatives li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici de Difusió de l'Acció del Consell.  
b) Servici de Planificació i Anàlisi Informativa.  
2. Així mateix, correspon a la Subdirecció General de Relacions Informatives assessorar i donar suport tècnic a la Direcció General en relació amb el seguiment del contracte programa amb la Corporació Valenciana de Mitjans de comunicació.  
  
Article 30. Servici de Difusió de l'Acció del Consell  
Al Servici de Difusió de l'Acció del Consell li corresponen les funcions següents:  
a) Gestionar la difusió de la informació institucional del Consell als mitjans de comunicació social i a les xarxes socials.  
b) Coordinar l'agenda informativa de l'Administració de la Generalitat i del sector públic autonòmic.  
c) Qualsevol altra que se li encomane en relació amb les matèries que li són pròpies.   
  
Article 31. Servici de Planificació i Anàlisi Informativa  
Al Servici de Planificació i Anàlisi Informativa li corresponen les funcions següents:  
a) Assessorar en la planificació de l'activitat informativa de l'Administració de la Generalitat i del seu sector públic.  
b) Proposar la determinació dels continguts en matèria de promoció institucional  
c) Avaluar, analitzar i gestionar l'arxiu de la informació institucional.  
d) Qualsevol altra que se li encomane en relació amb les matèries que li són pròpies.   
  
Article 32. Subdirecció General de Promoció Institucional  
A la Subdirecció General de Promoció Institucional li correspon planificar, dirigir, controlar, coordinar i supervisar l'activitat del Servici de Publicitat i Imatge Institucional.  
  
Article 33. Servici de Publicitat i imatge Institucional  
Al Servici de Publicitat i Imatge Institucional li corresponen les funcions següents:  
a) Assessorar en la definició de criteris i mesures de difusió de la imatge institucional de la Generalitat.  
b) Proposar l'autorització de projectes de manuals d'identitat corporativa, marques, distintius, logotips o símbols d'identificació per a la difusió d'esta, així com tutelar-ne la utilització.  
c) Assessorar en el disseny i el desenvolupament de projectes i accions de comunicació.  
d) Coordinar el seguiment de les campanyes publicitàries de la Generalitat.  
e) Contribuir a la supervisió de la creativitat i el disseny referits a projectes i campanyes.  
f) Analitzar i procurar l'harmonització de la informació i dels plans d'acció de comunicació que s'establisquen entre la Generalitat i la ciutadania.  
g) Qualsevol altra que se li encomane en relació amb les matèries que li són pròpies.   
  
Secció tercera  
Direcció General de Projectes Estratègics  
  
Article 34. Nivell administratiu de la Direcció General de Projectes Estratègics  
De la Direcció General de Projectes Estratègics depén la Subdirecció General de Projectes Estratègics.  
  
Article 35. Subdirecció General de Projectes Estratègics  
A la Subdirecció General de Projectes Estratègics li correspon planificar, dirigir, controlar, coordinar i supervisar l'activitat del Servici de Coordinació i Seguiment de Projectes Estratègics.  
  
Article 36. Servici de Coordinació i Seguiment de Projectes Estratègics  
Al Servici de Coordinació i Seguiment de Projectes Estratègics li corresponen les funcions següents:   
a) Assessorament tècnic per a la planificació, la coordinació i el seguiment de projectes i inversions estratègiques per a la Comunitat Valenciana.   
b) Anàlisi de l'impacte de projectes i inversions estratègiques.  
c) Realització d'estudis i propostes per a la planificació i la programació de projectes i inversions estratègiques per a la Comunitat Valenciana.  
d) Estudi i proposta de procediments, estructures i mitjans tècnics per a desenvolupar les funcions d'impuls, coordinació i seguiment de projectes i inversions estratègiques.  
e) Anàlisi i seguiment dels instruments de planificació del Consell i del sector públic instrumental de la Generalitat rellevants per al desenvolupar projectes i inversions estratègiques per a la Comunitat Valenciana.  
f) Assistència a la persona titular de la Direcció General per a la participació en les comissions de treball i de seguiment dels projectes estratègics de la Comunitat Valenciana.  
g) Qualsevol altra que se li encomane en relació amb les matèries que li són pròpies.   
  
CAPÍTOL III  
Secretaria Autonòmica de Presidència  
  
Secció primera  
Nivell administratiu de la Secretaria Autonòmica de Presidència  
  
Article 37. Nivell administratiu de la Secretaria Autonòmica de Presidència  
De la Secretaria Autonòmica de Presidència depén la Subdirecció General de Suport a la Secretaria Autonòmica de la Presidència.  
  
Article 38. Subdirecció General de Suport a la Secretaria Autonòmica de Presidència  
A la Subdirecció General de Suport a la Secretaria Autonòmica de Presidència li correspon l'exercici de les funcions següents:  
a) Donar suport tècnic a la persona titular de la Secretaria Autonòmica en la funció d'assessorament al president.  
b) Assistir la persona titular de la Secretaria Autonòmica en matèria de coordinació general de la política legislativa.  
c) Qualsevol altra que se li encomane en relació amb les matèries que li són pròpies.   
  
  
Secció segona  
Direcció General de Coordinació de l'Acció del Govern  
  
Article 39. Nivell administratiu de la Direcció General de Coordinació de l'Acció del Govern  
De la Direcció General de Coordinació de l'Acció de Govern depenen les unitats següents amb rang de subdirecció general:  
a) Subdirecció General de Suport a l'Acció del Govern.  
b) Oficina del Secretariat del Consell, amb rang de subdirecció general.  
c) Oficina de Suport a la Portaveu, amb rang de subdirecció general.  
  
  
Article 40. Subdirecció General de Suport a l'Acció del Govern   
A la Subdirecció General de Suport a l'Acció del Govern li correspon planificar, dirigir, controlar, coordinar i supervisar l'activitat del Servici de Suport a l'Acció del Govern.  
  
Article 41. Servici de Suport a l'Acció del Govern  
Al Servici de Suport a l'Acció del Govern li corresponen les funcions següents:  
a) Estudi de projectes i instruments de planificació del Consell i del sector públic instrumental de la Generalitat.  
b) Seguiment de plans, programes i altres instruments de planificació del Consell i del sector públic instrumental de la Generalitat.  
c) Estudi i seguiment de l'execució dels acords del Consell, sense perjuí de les competències que puguen correspondre en esta matèria a altres departaments del Consell.  
d) Estudi i proposta de procediments, estructures i mitjans tècnics per a desenvolupar les funcions d'impuls i coordinació de l'acció interdepartamental.  
e) Estudi, anàlisi i seguiment de les relacions de l'Administració del Consell amb l'Administració general de l'Estat, promovent les accions encaminades a la col·laboració amb esta administració.  
f) Gestió ordinària de les relacions de l'Administració de la Generalitat amb l'Administració general de l'Estat.  
g) Assessorament en les actuacions de la Comissió Bilateral de Cooperació entre l'Administració General de l'Estat i la Generalitat, i de la Comissió Mixta de Transferències Estat-Generalitat.  
h) Suport a les activitats de la Generalitat en la Delegació a Madrid, facilitant la participació d'altres departaments de la Generalitat.   
  
i) Gestió de la intermediació entre l'Estat i els diferents departaments del Consell en els procediments de defensa de les competències de la Generalitat, a través de la participació en els organismes que corresponguen.  
j) Suport administratiu a la coordinació davant de la Unió Europea i de l'acció exterior.  
k) Qualsevol altra que se li encomane en relació amb les matèries que li són pròpies.   
  
Article 42. Oficina del Secretariat del Consell  
A l'Oficina del Secretariat del Consell li correspon planificar, dirigir, controlar, coordinar i supervisar l'activitat del Servici del Secretariat del Consell.  
  
Article 43. Servici del Secretariat del Consell  
Al Servici del Secretariat del Consell li corresponen les funcions següents:  
a) Donar suport tècnic i administratiu al Consell i a la Comissió de Secretaries Autonòmiques i Subsecretaries, a les secretaries d'estos òrgans, i, en general, a les reunions que se celebren.  
b) Formalitzar les disposicions, els decrets i els acords del Consell.  
c) Elaborar les actes de les reunions del Consell i de la Comissió de Secretaries Autonòmiques i Subsecretaries.  
d) Emetre els certificats de les actes dels acords adoptats en les reunions del Consell i de la Comissió de Secretaries Autonòmiques i Subsecretaries.  
e) Gestionar, custodiar i difondre la documentació de competència de l'Oficina.  
f) Gestionar i ordenar la publicació de les disposicions i actes competència de l'Oficina.  
g) Informar, assessorar i coordinar els processos tecnicoadministratius de gestió.  
h) Qualsevol altra que se li encomane en relació amb les matèries que li són pròpies.   
  
Article 44. Oficina de Suport a la Portaveu  
Correspon a l'Oficina de Suport a la Portaveu planificar, dirigir, controlar, coordinar i supervisar l'activitat del Servici de Coordinació de la Portaveu.  
  
Article 45. Servici de Coordinació de la Portaveu  
Al Servici de Coordinació de la Portaveu li corresponen les funcions següents:  
a) Prestar el suport tècnic necessari per a l'exercici de les funcions de portaveu del Consell.  
b) Establir i coordinar les relacions amb els òrgans, els organismes i els departaments autonòmics a l'efecte del càrrec de portaveu del Consell.  
c) Preparar la informació i la documentació que requerisca la portaveu del Consell per a complir adequadament les seues funcions.  
d) Qualsevol altra que se li encomane en relació amb les matèries que li són pròpies.   
  
Secció tercera  
Direcció General d'Administració Local  
  
Article 46. Nivell administratiu de la Direcció General d'Administració Local  
De la Direcció General d'Administració Local depenen les subdireccions generals següents:   
a) Subdirecció General d'Administració Local.  
b) Subdirecció General de Cohesió Territorial i Polítiques contra el Despoblament.  
  
Article 47. Subdirecció General d'Administració Local  
A la Subdirecció General d'Administració Local li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici d'Assessorament Municipal i Gestió d'Habilitats i Habilitades Nacionals.  
b) Servici de Règim Local.  
c) Servici d'Organització Territorial i Estudis.  
d) Servici de Tutela Financera de les Entitats Locals.  
  
Article 48. Servici d'Assessorament Municipal i Gestió d'Habilitats i Habilitades Nacionals  
Al Servici d'Assessorament Municipal i Gestió d'Habilitats i Habilitades Nacionals li corresponen les funcions següents:  
a) Realitzar l'assessorament i suport a les entitats locals en la seua gestió.  
b) Gestionar les competències autonòmiques en matèria de personal funcionari d'administració local amb habilitació de caràcter nacional.   
  
c) Gestionar, en col·laboració amb el ministeri competent en la matèria, el registre integrat del personal funcionari amb habilitació de caràcter nacional.  
d) Tramitar els expedients de designació del representant de la Generalitat en els tribunals que, per a la selecció i la provisió de llocs de treball, convoque cada entitat local.   
e) Gestionar el Registre autonòmic de llocs de treball de les entitats locals.  
f) Qualsevol altra que se li encomane en relació amb les matèries que li són pròpies.  
  
Article 49. Servici de Règim Local  
Al Servici de Règim Local li corresponen les funcions següents:  
  
a) Realitzar la valoració dels actes i els acords que les entitats locals han de remetre a la Generalitat, i proposar-ne, en els casos previstos legalment, la modificació, l'anul·lació o la impugnació, excepte el control dels actes i els acords remesos per les mancomunitats, la gestió dels quals durà a terme el Servici de Coordinació amb les Diputacions Provincials i Mancomunitats.  
b) Tramitar i formular una proposta de resolució de les declaracions d'ocupació urgent, en els procediments d'expropiació forçosa aprovats per les entitats locals de la Comunitat Valenciana.   
c) Tramitar i formular proposta de resolució dels expedients en matèria de béns de les entitats locals.   
d) Gestionar el Registre d'entitats locals de la Comunitat Valenciana, excepte les dades referides a les mancomunitats, la gestió de les quals durà a terme el Servici de Coordinació amb les Diputacions Provincials i Mancomunitats.  
e) Gestionar la Base de dades informativa d'organització municipal de les entitats locals de la Comunitat Valenciana, excepte les dades referides a les mancomunitats, la gestió de les quals durà a terme el Servici de Coordinació amb les Diputacions Provincials i Mancomunitats.   
f) Tramitar i emetre proposta de resolució dels expedients relatius a l'alteració de la denominació dels municipis de la Comunitat Valenciana.   
g) Tramitar i formular proposta de resolució en els expedients d'heràldica i vexil·lologia, donant suport jurídic i operatiu al Consell Tècnic d'Heràldica i Vexil·lologia.  
h) Tramitar la sol·licitud de dictamen facultatiu de les corporacions locals al Consell Jurídic Consultiu de la Comunitat Valenciana.   
i) Qualsevol altra que se li encomane en relació amb les matèries que li són pròpies.   
  
Article 50. Servici d'Organització Territorial i Estudis  
Al Servici d'Organització Territorial i Estudis li corresponen les funcions següents:  
a) Realitzar estudis, investigació i divulgació en matèria de règim local i organització territorial.   
b) Elaborar i informar propostes de projectes normatius en matèria de règim local competència de la Direcció General d'Administració Local.  
c) Elaborar i tramitar els projectes normatius de bases reguladores de subvencions destinades a corporacions locals corresponents a la Direcció General d'Administració Local.  
d) Gestionar les subvencions a entitats locals corresponents a la Direcció General d'Administració Local, excepte les que corresponguen al Servici de l'Agenda Valenciana Antidespoblament.  
e) Gestió de subvencions nominatives amb associacions d'entitats locals per al foment i assessorament a les entitats locals en matèria de finançament europeu  
f) Qualsevol altra que se li encomane en relació amb les matèries que li són pròpies.   
  
Article 51. Servici de Tutela Financera de les Entitats Locals  
Al Servici de Tutela Financera de les Entitats Locals li corresponen les funcions següents:  
a) Realitzar el seguiment dels actes i els acords locals en matèria economicofinancera conformement al que es disposa en el text refós de la Llei reguladora de les hisendes locals, aprovat pel Reial decret legislatiu 2/2004, de 5 de març (d'ara en avant, text refós de la llei reguladora de les hisendes locals), en la Llei orgànica 2/2012, de 27 d'abril, d'estabilitat pressupostària i sostenibilitat financera, i en la resta de normativa aplicable.   
b) Tramitar, i realitzar-ne el seguiment, els expedients administratius que es deriven de l'exercici de les funcions que la normativa de caràcter bàsic en matèria d'estabilitat pressupostària i sostenibilitat financera atribuïx a les administracions autonòmiques en matèria de tutela financera de les entitats locals.  
c) Analitzar i avaluar els expedients administratius relatius a la tramitació d'operacions d'endeutament de les entitats locals, en els termes previstos en els articles 48 i següents del text refós de la Llei reguladora de les hisendes locals, i la normativa de desplegament.  
  
d) Tramitar i emetre els informes sobre inexistència de duplicitats i sostenibilitat financera als quals es referix l'article 7.4 de la Llei 7/1985, de 2 d'abril, reguladora de les bases de règim local.  
e) Gestionar les subvencions destinades al sanejament dels ajuntaments de la Comunitat Valenciana en especial dificultat economicofinancera.  
f) Estudiar i analitzar la situació de finançament dels municipis i entitats locals menors de la Comunitat Valenciana.  
g) Qualsevol altra que se li encomane en relació amb les matèries que li són pròpies.  
  
Article 52. Subdirecció General de Cohesió Territorial i Polítiques contra el Despoblament  
A la Subdirecció General de Cohesió Territorial i Polítiques contra el Despoblament li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
a) Servici de l'Agenda Valenciana Antidespoblament.  
b) Servici de Coordinació amb les Diputacions Provincials i Mancomunitats.  
  
Article 53. Servici de l'Agenda Valenciana Antidespoblament  
Al Servici de l'Agenda Valenciana Antidespoblament li corresponen les funcions següents:  
a) Planificar, assessorar i emetre un informe sobre els assumptes relacionats amb la lluita contra el despoblament.  
b) Realitzar l'anàlisi, el disseny, l'impuls i el seguiment de totes les mesures que la Generalitat tinga a l'abast en l'àmbit de la lluita contra el despoblament.  
c) Gestionar les mesures de foment de la Generalitat destinades a la lluita contra el despoblament.  
d) Elaborar propostes de projectes normatius i execució d'actuacions en compliment de la Llei integral de mesures contra el despoblament i per l'equitat territorial a la Comunitat Valenciana.  
e) Gestionar la línia del Fons de Cooperació Municipal contra el Despoblament, així com l'estudi i l'elaboració de directrius per a la distribució d'esta línia.  
f) Qualsevol altra que se li encomane en relació amb les matèries que li són pròpies.   
  
Article 54. Servici de Coordinació amb les Diputacions Provincials i Mancomunitats  
Al Servici de Coordinació amb les Diputacions Provincials i Mancomunitats li corresponen les funcions següents:  
a) Prestar suport tècnic i administratiu a les funcions de coordinació amb les diputacions provincials.   
b) Gestionar les iniciatives dirigides a promoure l'associacionisme municipal i la prestació en comú dels servicis públics de competència local i supervisar els actes i els estatuts de les mancomunitats, així com proposar, si és el cas, la publicació oficial d'estos.   
c) Participar en la comunicació i la cooperació de la Generalitat amb les administracions locals, sense perjuí d'altres mecanismes de cooperació i col·laboració previstos legalment.   
d) Valorar els actes i els acords que les mancomunitats han de remetre a la Generalitat, i proposar-ne, en els casos previstos legalment, la modificació, l'anul·lació o la impugnació.   
e) Gestionar el Registre d'entitats locals de la Comunitat Valenciana, quant a les dades referides a les mancomunitats.  
f) Gestionar la Base de dades informativa d'organització municipal de les entitats locals de la Comunitat Valenciana, quant a les mancomunitats.  
g) Gestionar els projectes normatius relatius a l'aplicació a determinats municipis del règim d'organització de municipis de gran població i els procediments relatius a organització i demarcació territorial, entitats locals menors i àrees metropolitanes.   
h) Gestionar la línia general del Fons de Cooperació Municipal dels Municipis i Entitats Locals Menors de la Comunitat Valenciana, així com l'estudi i l'elaboració de directrius per a la distribució d'esta línia.   
  
i) Gestionar les línies nominatives de subvenció assignades al programa pressupostari de la Direcció General d'Administració Local i Organització Territorial del Consell que requerisquen ser tramitades a través de conveni.  
j) Qualsevol altra que se li encomane en relació amb les matèries que li són pròpies.  
  
Secció quarta  
Direcció General de Simplificació Administrativa  
  
Article 55. Nivell administratiu de la Direcció General de Simplificació Administrativa  
De la Direcció General de Simplificació Administrativa depén la Subdirecció General de Simplificació i Modernització de l'Administració Pública.  
  
Article 56. Subdirecció General de Simplificació i Modernització de l'Administració Pública  
A la Subdirecció General de Simplificació i Modernització de l'Administració Pública li correspon planificar, dirigir, controlar, coordinar i supervisar l'activitat del Servici de Simplificació Administrativa.  
  
  
Article 57. Servici de Simplificació Administrativa   
Al Servici de Simplificació Administrativa li corresponen les funcions següents:  
a) Dissenyar, proposar i elaborar plans i projectes estratègics de modernització i simplificació, reducció de càrregues o normalització de procediments de l'Administració autonòmica i supervisar-ne l'execució, així com emetre i publicar informes sobre el seu grau de compliment. En particular, elaborar i impulsar metodologies, protocols i ferramentes de gestió dirigits a la millora de l'eficiència i l'agilitació de procediments i servicis.  
b) Coordinar la realització d'anàlisis funcionals de procediments corporatius dels departaments del Consell, per a l'actualització de les corresponents aplicacions de gestió, així com supervisar l'execució dels canvis necessaris, en coordinació amb la direcció general competent en matèria de tecnologies de la informació i les comunicacions.  
  
c) Assessorar i ajudar els departaments del Consell i el seu sector públic instrumental en qüestions relacionades amb la simplificació administrativa i les estructures i els recursos òptims per a la prestació eficient dels servicis públics.  
d) Potenciar, en coordinació amb la direcció general competent en matèria de tecnologies de la informació i comunicacions, l'ús de la interoperabilitat entre administracions per a fer-ne efectiva la plena implantació, així com analitzar el seu grau d'ús, coordinar la posada en marxa de nous servicis de consulta entre administracions i recaptar informes sobre esta qüestió, així com elaborar les propostes de convenis que siguen oportunes per a possibilitar esta interoperabilitat i servicis de consulta entre administracions.  
e) Coordinar la implantació i el desenvolupament del Sistema d'Informació del Mercat Interior Europeu (IMI).  
f) Impulsar i coordinar les comissions i els grups de treball que es puguen crear per al desplegament de les estratègies i les actuacions en matèria de simplificació administrativa.  
g) Emetre informes i elaborar estudis en relació amb la simplificació administrativa, modernització i organització.  
h) Elaborar els projectes de disposicions de caràcter general necessàries, en matèria de simplificació administrativa, per a millorar la racionalitat i l'eficiència de les estructures administratives.  
i) Elaborar i proposar els criteris de coordinació adequats per a l'aplicació de la normativa de simplificació administrativa de l'Administració de la Generalitat.  
j) Coordinar la incorporació de servicis, informació i procediments gestionats per la Generalitat en la plataforma digital única de la Unió Europea.   
k) Col·laborar amb la Inspecció General de Servicis per a afavorir la millora contínua de la gestió enfocada a la cerca de l'excel·lència, la simplificació, la reducció de càrregues administratives i la modernització de l'Administració pública.  
l) Qualsevol altra que se li encomane en relació amb les matèries que li són pròpies.  
CAPÍTOL IV  
Secretaria Autonòmica de Representació davant de la Unió Europea i les Comunitats Autònomes  
  
Article 58. Nivell administratiu de la Direcció General de Representació davant de la Unió Europea i les Comunitats Autònomes  
De la Direcció General de Representació davant de la Unió Europea i les Comunitats Autònomes depén la Subdirecció General de Gestió de les Relacions amb la Unió Europea i les Comunitats Autònomes i en l'Acció Exterior  
  
Article 59. Subdirecció General de Gestió de les Relacions amb la Unió Europea, les Comunitats Autònomes i Acció Exterior  
A la Subdirecció General de Gestió de les Relacions amb la Unió Europea, les Comunitats Autònomes i Acció Exterior li correspon planificar, dirigir, controlar, coordinar i supervisar l'activitat dels servicis sota la seua dependència que s'indiquen a continuació:  
  
a) Servici de Gestió de les Relacions amb la Unió Europea.  
b) Servici de Gestió de les Relacions amb les Comunitats Autònomes i en l'Acció Exterior.  
  
Article 60. Servici de Gestió de les Relacions amb la Unió Europea  
Al Servici de Gestió de les Relacions amb la Unió Europea li corresponen les funcions següents:  
a) Canalitzar la informació sobre les iniciatives, els programes i les polítiques de la Unió Europea, assessorant en esta matèria les diferents conselleries i el sector públic autonòmic.  
b) Ajudar, coordinar i fer el seguiment de les actuacions de la Generalitat en relació amb les iniciatives, les actuacions, els programes i polítiques de la Unió Europea, i assessorar en l'elaboració de projectes normatius en matèries relatives a les relacions amb la Unió Europea.  
c) Participar en els òrgans competents de l'Administració general de l'Estat en matèria d'assumptes europeus.  
d) Efectuar el seguiment i l'execució dels assumptes i els acords adoptats en el si de la Conferència per a Assumptes Relacionats amb la Unió Europea.  
e) Coordinar l'exercici de les funcions encomanades a les unitats de coordinació d'assumptes europeus.  
f) Promoure i coordinar les relacions de les conselleries amb organitzacions interregionals.  
g) Impulsar les actuacions dirigides a fomentar el coneixement de la Unió Europea.  
h) Informar la societat valenciana sobre el funcionament de la Unió Europea i les seues polítiques principals, així com de les oportunitats que esta brinda.   
i) Planificar i gestionar els centres d'informació europea dependents de la Direcció General i el marc de col·laboració amb les institucions europees.   
j) Col·laborar amb altres centres i servicis d'informació en matèria d'Unió Europea.   
k) Organitzar esdeveniments de difusió i participació ciutadana en relació amb la Unió Europea.  
l) Convocar i gestionar subvencions destinades a facilitar el coneixement i la formació en relació amb la Unió Europea.  
m) Qualsevol altra que se li encomane en relació amb les matèries que li són pròpies   
  
Article 61. Servici de Gestió de les Relacions amb les Comunitats Autònomes i en l'Acció Exterior  
Al Servici de Gestió de les Relacions amb les Comunitats Autònomes i en l'Acció Exterior li corresponen les funcions següents:  
  
a) Elaborar informes en matèria d'acció exterior i relacions amb les comunitats autònomes i assessorar en l'elaboració de projectes normatius en estes matèries.  
b) Recaptar del Ministeri competent en matèria d'afers exteriors l'informe previ a la celebració d'acords internacionals administratius, o acords no normatius amb òrgans anàlegs d'altres subjectes de dret internacional.  
c) Informar el ministeri competent en matèria d'afers exteriors de les propostes sobre viatges, visites, intercanvis i actuacions amb projecció exterior.  
d) Assistir i coordinar altres departaments de la Generalitat en la preparació dels convenis i els acords de cooperació amb institucions i regions no espanyoles que prevegen subscriure, així com assessorar els departaments de la Generalitat, si així ho requerixen, en la preparació de convenis i els acords de cooperació amb altres comunitats autònomes  
  
e) Coordinar les actuacions de l'Antena del programa europeu de veïnatge al Mediterrani Interreg NEXT MED, acollida per la Generalitat.  
f) Coordinar la sol·licitud d'informe als departaments competents en hisenda i sector públic, respecte de la fundació que potencia la participació de la Comunitat Valenciana en les polítiques i les accions de la Unió Europea i impulsa el seu coneixement.  
g) Qualsevol altra que se li encomane en relació amb les matèries que li són pròpies.  
  
  
CAPÍTOL V  
Advocacia General de la Generalitat  
  
Article 62. De la Direcció General de l'Advocacia General  
1. Per a l'acompliment de les funcions d'assessorament en dret i de representació i defensa en juí, la Direcció General de l'Advocacia General s'estructura, conformement al que disposa el Reglament de l'Advocacia General de la Generalitat, aprovat pel Decret 84/2006, de 16 de juny, del Consell (d'ara en avant, Reglament de l'Advocacia General de la Generalitat), en els següents òrgans i unitats administratives:  
  
a) La Direcció dels Servicis Contenciosos, amb el rang de subdirecció general.  
b) La Direcció dels Servicis Consultius, amb el rang de subdirecció general.  
c) La Direcció del Gabinet d'Estudis, amb el rang de subdirecció general.  
d) Les advocades i els advocats coordinadors.  
2. El nombre d'advocades i advocats coordinadors estarà determinat per la relació de llocs de treball de la Presidència de la Generalitat, quan es referix a l'Advocacia General de la Generalitat.  
3. Depenent de la Direcció General de l'Advocacia General de la Generalitat, hi haurà en les capitals de les províncies d'Alacant i Castelló una àrea territorial, al capdavant de la qual estarà una advocada o advocat coordinador. Tots els llocs de treball al servici de l'Advocacia General de la Generalitat estaran adscrits directament a la Direcció General de l'Advocacia General, amb independència de la ubicació del centre de treball.  
  
Article 63. La Direcció dels Servicis Contenciosos  
La Direcció dels Servicis Contenciosos exercix les funcions que establix l'article 4 del Reglament de l'Advocacia General de la Generalitat.  
  
Article 64. La Direcció dels Servicis Consultius  
La Direcció dels Servicis Consultius exercix les funcions que establix l'article 5 del Reglament de l'Advocacia General de la Generalitat.  
  
  
Article 65. La Direcció del Gabinet d'Estudis  
La Direcció del Gabinet d'Estudis exercix les funcions que establix l'article 6 del Reglament de l'Advocacia General de la Generalitat.  
  
  
CAPÍTOL VI  
Subsecretaria  
  
Article 66. Nivell administratiu de la Subsecretaria  
1. De la Subsecretaria depén la Secretaria General Administrativa.  
2. Així mateix, depenen orgànicament de la Subsecretaria les unitats amb rang de subdirecció general que s'indiquen a continuació:  
a) Subdirecció General del Gabinet Tècnic.  
b) Subdirecció General de Coordinació.  
c) Delegat o delegada de Protecció de Dades de Caràcter Personal de la Generalitat i el seu sector públic institucional.  
  
Article 67. Secretaria General Administrativa  
1. La Secretaria General Administrativa, de conformitat amb el que establix l'article 73 de la Llei del Consell, és la unitat que, amb la màxima jerarquia de nivell administratiu del departament, dona suport directe a la Subsecretaria i, sota la seua autoritat, exercix la direcció, la coordinació i la supervisió dels servicis generals de la Presidència de la Generalitat.  
2. La Secretaria General Administrativa s'estructura en els servicis següents:  
a) Servici de Coordinació i Suport Tècnic.  
b) Servici de Millora de Processos i Organització Administrativa.  
c) Servici de Contractació.  
d) Servici d'Assumptes Generals i Patrimoni.  
e) Servici de Gestió Econòmica i Pressupostària.  
f) Servici de Personal.  
  
Article 68. Servici de Coordinació i Suport Tècnic  
Al Servici de Coordinació i Suport Tècnic li corresponen les funcions següents:  
a) Coordinació, estudi comparat i proposta d'elaboració de legislació sectorial.  
b) Tramitació d'assumptes de la competència de la Subsecretaria, i, en particular, dels que s'hagen d'elevar a la Comissió de Secretaris Autonòmics i Subsecretaris, així com al Consell per a la seua aprovació o coneixement, el trasllat dels seus acords i la custòdia dels certificats d'estos.  
c) Coordinació i impuls de la tramitació de projectes normatius i convocatòries de subvencions i ajudes.  
d) Tramitació de convenis de col·laboració i acords de cooperació, recursos administratius i expedients de responsabilitat patrimonial que li corresponguen.  
e) Elaboració d'informes dels textos normatius provinents d'altres conselleries.  
f) Tramitació de la publicació de normes, disposicions i actes en diaris oficials.  
g) Elaboració d'informes tecnicojurídics relatius a l'activitat competencial del departament.  
h) Seguiment dels òrgans col·legiats propis o que tinguen relació amb la Presidència.  
i) Qualsevol altra que se li encomane en relació amb les matèries que li són pròpies.   
  
Article 69. Servici de Millora de Processos i Organització Administrativa  
Al Servici de Millora de Processos i Organització Administrativa li corresponen les funcions següents:  
a) Estudiar i proposar mesures conduents a la racionalització, la simplificació, la informatització, la reducció de càrregues administratives i la millora dels processos, de l'estructura i dels mètodes de treball en la tramitació administrativa, i dirigir i supervisar la seua implementació.  
b) Efectuar estudis i fer propostes sobre normalització de documentació i procediments administratius, i actualitzar, gestionar i millorar el catàleg de procediments administratius de la Presidència.  
  
c) Impulsar la tramitació telemàtica dels procediments de competència de la Presidència.  
d) Coordinar la implantació, el desenvolupament i la supervisió dels sistemes i els instruments de gestió de la qualitat.  
e) Gestionar i tramitar les queixes, els suggeriments i els agraïments dirigits a la Presidència de la Generalitat.  
f) Tramitar i efectuar el seguiment de les queixes plantejades davant del Síndic de Greuges i el Defensor del Poble, en l'àmbit competencial de la Presidència, excepte els dels seus organismes autònoms i entitats dependents.   
g) Gestionar i tramitar la implantació i l'accés del personal de la Presidència a tots els procediments telemàtics de consulta o d'intercanvi d'informació amb altres administracions o amb altres òrgans de la Generalitat que siguen necessaris o convenients.  
h) Dur a terme les funcions comunes de gestió sobre els tractaments de dades de caràcter personal, de protecció de dades i de seguretat de la informació, en l'àmbit de la Presidència, i això sense perjuí de les funcions del delegat o la delegada de protecció de dades i de l'òrgan competent en matèria de tecnologies de la informació.  
i) Gestionar i tramitar les propostes ciutadanes en el portal de la transparència de la Generalitat (portal GVA Oberta) relacionades amb les matèries que es corresponguen amb l'àmbit competencial de la Presidència; exercir les funcions que li competisquen en la seua condició d'Unitat de Transparència de la Presidència, i, en particular, en matèria de dret d'accés a la informació, en matèria de publicitat activa i en matèria de dades obertes, i donar suport tècnic i de gestió a la Comissió de Transparència de la Presidència.  
j) Coordinar el manteniment i l'actualització dels continguts de la pàgina web de la Presidència, d'acord amb els principis de transparència, publicitat i orientació i participació de la ciutadania.  
k) Qualsevol altra que se li encomane en relació amb les matèries que li són pròpies.  
  
Article 70. Servici de Contractació  
Al Servici de Contractació li corresponen les funcions següents:  
a) Estudi, preparació, formulació i seguiment de l'execució dels expedients de contractació.  
b) Elaboració d'informes, propostes de resolució i altres incidències que es deriven dels contractes.  
c) Tramitació i seguiment dels expedients de compres centralitzades.  
d) Disseny i gestió de sistemes dinàmics d'adquisició, catàlegs electrònics i/o subhastes electròniques.  
e) Estudi, preparació, formulació i seguiment dels encàrrecs a mitjans propis.  
f) Gestió de consultes preliminars de mercat en els termes que preveu la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
g) Disseny de l'estratègia de contractació en col·laboració amb els centres gestors.  
h) Integració de tecnologies emergents en la gestió de la contractació pública.  
i) Avaluació de futures necessitats de béns o servicis per a la projecció adequada de les contractacions.   
j) Assessorament als centres gestors en l'exercici de les seues funcions de control i supervisió dels seus contractes respectius.  
k) Assessorament als centres gestors sobre els documents que formen part de l'expedient de contractació segons el tipus de contracte, sobre la normativa en la contractació pública sostenible i l'avaluació per a la consecució d'objectius en aspectes socials o mediambientals, sobre les formes i els procediments establits en la normativa sobre la contractació pública per a fomentar la innovació, i sobre les responsabilitats en concepte de conflicte d'interessos i els canals de denúncia, entre altres.  
  
l) Redacció dels plecs de clàusules administratives particulars per a l'aprovació posterior per l'òrgan de contractació.  
m) Elaboració de models i plantilles dels documents que conformen l'expedient de contractació.  
n) Publicació dels documents oportuns en el perfil del contractant de l'òrgan de contractació.   
o) Comunicació dels contractes formalitzats al registre de contractes i a la Sindicatura de Comptes.  
p) Tramitació d'expedients en matèria de prohibicions de contractar.  
  
q) Qualsevol altra que se li encomane en relació amb les matèries que li són pròpies.   
Article 71. Servici d'Assumptes Generals i Patrimoni  
Al Servici d'Assumptes Generals i Patrimoni li corresponen les funcions següents:  
a) Realització de totes les actuacions relatives als arrendaments de béns immobles.  
b) Tramitació i seguiment dels subministraments menors dels diferents centres directius i servicis de la Presidència.  
c) Coordinació i, si és el cas, gestió del manteniment dels diferents edificis i instal·lacions i altres béns de naturalesa similar adscrits a la Presidència.  
d) Gestió i manteniment de l'inventari de béns de la Presidència.  
  
e) Gestió de l'emmagatzematge dels documents i les dades de la Presidència, així com el seu arxiu general.  
f) Realització d'estudis, propostes i actuacions que afecten l'organització dels assumptes generals de la Presidència.  
g) Supervisió i seguiment del funcionament correcte del Registre general d'entrada i eixida de documents de la Presidència.  
h) Gestió dels assumptes generals, com ara règim interior, parc mòbil, sense perjuí de les competències que tinga atribuïdes la conselleria competent en esta matèria, així com el manteniment d'instal·lacions i altres similars.  
i) Gestió de les adquisicions de material de tipus general necessari per al funcionament normal del departament.  
j) Qualsevol altra que se li encomane en relació amb les matèries que li són pròpies.   
  
Article 72. Servici de Gestió Econòmica i Pressupostària  
Al Servici de Gestió Econòmica i Pressupostària li corresponen les funcions següents:  
a) Elaboració de la planificació i programació econòmica.  
b) Elaboració de l'avantprojecte de pressupostos i tramitació de les modificacions pressupostàries.  
c) Gestió, seguiment i control de l'execució pressupostària i econòmica de tots els programes pressupostaris de la Presidència i gestió del corresponent a direcció i servicis generals.  
d) Tramitació i formalització dels ingressos que s'originen per les activitats dels diferents centres directius de la Presidència.  
e) Coordinació del Registre únic de factures (RUF).  
f) Control i seguiment de la comptabilització de les factures de la Presidència.  
g) Supervisió de l'activitat de gestió economicopressupostària que realitzen altres unitats i tramitació dels documents comptables de gastos i ingressos pressupostaris i extrapressupostaris.  
h) Elaboració de la informació economicopressupostària necessària per a la gestió de les diferents unitats administratives.  
i) Gestió, seguiment i control dels fons comunitaris.  
j) Coordinació i seguiment de les diferents caixes, així com de la comptabilització dels comptes justificatius dels fons de caixa fixa gestionats pels centres directius.  
k) Elaboració d'informes sobre els avantprojectes de llei, els projectes de disposicions generals, les resolucions o els convenis de la Presidència amb repercussió en el gasto públic.  
l) Tramitació de les incidències relatives a la gestió econòmica del personal adscrit al departament.  
m) Qualsevol altra funció relativa a la gestió econòmica o pressupostària o que, relacionada amb estes matèries, se li encomane.  
  
Article 73. Servici de Personal  
Al Servici de Personal li corresponen les funcions següents:  
a) Gestió del personal de la Presidència.  
b) Elaboració de propostes de modificació de les relacions de llocs de treball del personal adscrit a la Presidència.  
c) Elaboració d'estudis sobre les plantilles de personal de les diferents unitats de la Presidència, així com les seues actualitzacions.  
d) Tramitació dels procediments disciplinaris i tramitació, elaboració d'informes i propostes de resolució respecte dels recursos administratius i les reclamacions administratives prèvies a l'exercici d'accions laborals.  
e) Tramitació d'incidències en nòmina i situacions de personal.  
f) Gestió de nòmines i indemnitzacions per raó del servici.  
g) Custòdia i manteniment dels expedients de personal.  
h) Elaboració d'informes i propostes de resolució respecte dels recursos administratius i les reclamacions prèvies en matèria de personal.  
i) Gestió i tramitació de les sentències judicials fermes en matèria de personal.  
j) Qualsevol altra que se li encomane en relació amb les matèries que li són pròpies.   
  
Article 74. Subdirecció General del Gabinet Tècnic  
1. A la Subdirecció General del Gabinet Tècnic li corresponen les funcions concernents a l'assessorament tècnic, informes, estudis, documentació i seguiment parlamentari. Així mateix, de manera transversal i coordinant-se amb la Direcció General d'Igualtat i de l'Institut de les Dones, la Subdirecció General del Gabinet Tècnic exercirà, en l'àmbit de la Presidència, com a Unitat d'Igualtat, les funcions següents:  
  
a) Vetlar per l'aplicació efectiva del principi d'igualtat entre dones i hòmens.  
b) Realitzar el seguiment, l'avaluació i el desenvolupament del grau de compliment de la normativa vigent en matèria d'igualtat entre dones i hòmens.  
c) Assessorar en l'elaboració d'informes sobre impacte per raó de gènere.  
d) Supervisar i proposar mesures per a la incorporació de la perspectiva de gènere en qualsevol actuació que es duga a terme en l'àmbit de les competències de la Presidència, així com analitzar els resultats que la seua realització ha tingut respecte del gènere.  
e) Fomentar i assegurar l'ús de llenguatge no sexista i no discriminatori en els documents i els informes elaborats en la Presidència.  
f) Assistir tècnicament en l'elaboració de la publicitat institucional promoguda des de la Presidència de manera que esta transmeta valors positius i igualitaris, evitant estereotips de gènere.  
g) Supervisar i proposar mesures per a la incorporació de la perspectiva de gènere en l'elaboració dels pressupostos.  
h) Recaptar la informació estadística generada per l'activitat de la Presidència i assessorar en relació amb la seua elaboració, a més de realitzar l'anàlisi, el seguiment i el control, des de la dimensió de gènere, de les estadístiques oficials relacionades amb el seu àmbit competencial.  
i) Promoure l'elaboració d'estudis d'investigació i informes tècnics de diagnòstic de la situació de les dones en relació amb les àrees d'activitat del departament, amb la finalitat de detectar i corregir possibles situacions de desigualtat entre dones i hòmens.  
j) Assessorar en l'elaboració de plans d'igualtat, col·laborar en l'avaluació d'estos i proposar l'adopció de mesures correctores.  
k) Impulsar la formació i la sensibilització del personal del departament en relació amb l'abast i el significat del principi d'igualtat d'oportunitats entre dones i hòmens, mitjançant la formulació de propostes d'accions formatives a la Direcció General d'Igualtat i de l'Institut de les Dones.  
l) Promoure i impulsar el desenvolupament de mesures de corresponsabilitat i conciliació de la vida personal, laboral i familiar que s'adopten des de la conselleria amb competències en funció pública.  
m) Impulsar i proposar mesures específiques dirigides a corregir situacions de desigualtat social que afecten especialment dones en exclusió social, víctimes de violència o que patixen discriminació múltiple.  
2. La Subdirecció General del Gabinet Tècnic s'estructura en els servicis següents:  
a) Servici d'Informes i Activitat Parlamentària.  
b) Servici de Documentació, Publicacions i Estadística Departamental.  
  
Article 75. Servici d'Informes i Activitat Parlamentària  
Al Servici d'Informes i Activitat Parlamentària li corresponen les funcions següents:  
a) Assessorar, conformement a criteris de competència tècnica i des d'una perspectiva pluridisciplinària, els òrgans superiors i els centres directius del departament.  
b) Elaborar i analitzar la informació i la documentació sobre les matèries pròpies de la Presidència, preparant els informes, els estudis tècnics i les memòries necessaris.  
c) Coordinar les actuacions de la Presidència relacionades amb l'activitat parlamentària.  
d) Qualsevol altra que se li encomane en relació amb les matèries que li són pròpies.   
  
Article 76. Servici de Documentació, Publicacions i Estadística Departamental  
Al Servici de Documentació, Publicacions i Estadística Departamental li corresponen les funcions següents:  
a) Gestionar les bases de dades d'interés per als diferents òrgans superiors i directius en què s'estructura la Presidència.  
b) Col·laborar en el tractament, l'organització i la recuperació de la documentació rellevant per al desenvolupament de les funcions d'assessorament corresponents a la Subdirecció General.  
c) Proposar i elaborar publicacions i estadístiques d'interés per als diferents òrgans i unitats administratives adscrits a la Presidència.  
  
d) Qualsevol altra que se li encomane en relació amb les matèries que li són pròpies   
  
Article 77. Subdirecció General de Coordinació  
1. Sense perjuí de la seua dependència orgànica de la Subsecretaria, la Subdirecció General de Coordinació estarà subjecta a la dependència funcional de la Direcció General d'Organització, Coordinació i Relacions Institucionals o de la Direcció General de la Secretaria del Gabinet del President quan actue com a òrgan de suport a estes en els seus àmbits d'atribucions respectius.  
2. A la Subdirecció General de Coordinació li correspon planificar, dirigir, controlar, coordinar i supervisar l'activitat del Servici de Coordinació i Gestió.  
  
Article 78. Servici de Coordinació i Gestió  
Al Servici de Coordinació i Gestió li corresponen les funcions següents:  
a) Dur a terme les gestions administratives que requerisca el desenvolupament dels actes de caràcter representatiu de la persona titular de la Presidència de la Generalitat.  
b) Tramitar i gestionar expedients de gasto, factures i subvencions en l'àmbit funcional de la Subdirecció General de Coordinació.  
c) Autoritzar i coordinar l'accés a l'aplicació de l'agenda d'alts càrrecs.  
d) Qualsevol altra que se li encomane en relació amb les matèries que li són pròpies.  
  
Article 79. Delegat o delegada de protecció de dades  
1. Sota la dependència orgànica de la Subsecretaria, el delegat o delegada de Protecció de Dades de la Generalitat, amb rang de subdirector o subdirectora general, exercirà amb autonomia funcional les atribucions següents:  
a) Informar i assessorar les persones responsables o encarregades del tractament en l'Administració de la Generalitat i el seu sector públic instrumental, i el personal que duga a terme tractaments de dades, de les obligacions que els incumbixen en relació amb la normativa de protecció de dades personals.  
b) Supervisar el compliment del que preveu la normativa de protecció de dades i les polítiques de l'Administració de la Generalitat i el seu sector públic instrumental en esta matèria i l'assignació de responsabilitats.  
c) Inspeccionar els procediments relacionats amb la protecció de dades de caràcter personal.  
d) Proporcionar l'assessorament necessari en relació amb les avaluacions d'impacte en la protecció de dades i supervisar la seua aplicació de conformitat amb l'article 35 del Reglament general de protecció de dades.  
e) Cooperar amb l'autoritat de control.  
f) Actuar com a punt de contacte de l'autoritat de control en qüestions relacionades amb els tractaments, incloent-hi la consulta prèvia a què es referix l'article 36 del Reglament general de protecció de dades.  
g) Actuar com a punt de contacte amb les persones interessades pel que fa a totes les qüestions relatives al tractament de les seues dades personals i a l'exercici dels seus drets.  
h) Atendre les reclamacions en matèria de protecció de dades efectuades directament per les persones interessades o remeses per l'autoritat de control d'acord amb el que establix l'article 37 de la Llei orgànica 3/2018, de 5 de desembre, de protecció de dades personals i garantia dels drets digitals.  
i) Realitzar consultes a l'autoritat de control, si és el cas, sobre qualsevol altre assumpte.  
j) Emetre recomanacions a les persones responsables o encarregades del tractament en matèria de protecció de dades.  
k) Assegurar que les violacions de la seguretat de les dades es notifiquen a les autoritats, en coordinació amb les persones responsables en matèria de seguretat de la informació.  
l) Elaborar un informe anual de les activitats realitzades i les seues conclusions.  
m) Conscienciar i formar el personal que participa en les operacions de tractament.  
n) Qualsevol altra funció que li atribuïsca la normativa en matèria de protecció de dades.  
2. Es consideraran inclosos en l'àmbit de les competències del delegat o delegada de Protecció de Dades els centres docents, sanitaris i de servicis socials titularitat de l'Administració de la Generalitat i el seu sector públic instrumental.  
3. Per al compliment, el desenvolupament i l'execució de les seues funcions, el delegat o delegada de Protecció de Dades de la Generalitat comptarà amb cinc subdelegacions de protecció de dades adjuntes, amb rang de direcció de servici, amb funcions dirigides respectivament als àmbits següents:  
a) Administració de la Generalitat, excepte l'àmbit previst en la lletra e d'este apartat.  
b) Sector públic instrumental.  
c) Sector sanitari.  
d) Sector educatiu  
e) Servicis socials i igualtat.  
4. Als subdelegats i subdelegades els corresponen, en els seus àmbits d'actuació respectius, les funcions següents:  
a) Demanar informació i identificar les activitats de tractament de dades en col·laboració amb els responsables o els encarregats del tractament.  
b) Analitzar i comprovar la conformitat amb la normativa de les activitats de tractament.  
c) Assessorar i supervisar, entre altres, en les àrees següents:  
1a. Compliment de principis relatius al tractament.  
2a. Identificació de les bases jurídiques dels tractaments.  
3a. Valoració de compatibilitat de finalitats diferents de les que van originar la recollida inicial de les dades.  
4a. Proposta, en col·laboració amb les conselleries competents, d'impartició de programes de formació i sensibilització del personal en matèria de protecció de dades.  
5a. Disseny i implantació de mesures d'informació a les persones afectades pels tractaments de dades.  
6a. Establiment de mecanismes de recepció i gestió de les sol·licituds d'exercici de drets per part de les persones interessades.  
  
7a. Valoració de les sol·licituds d'exercici de drets per part de les persones interessades.  
8a. Identificació dels instruments de transferència internacional de dades adequats a les necessitats i les característiques de l'organització i de les raons que justifiquen la transferència.  
9a. Disseny i implantació de polítiques de protecció de dades.  
10a. Auditoria de protecció de dades.  
11a. Anàlisi de risc dels tractaments realitzats.  
12a. Implantació de les mesures de protecció de dades des del disseny i protecció de dades per defecte adequades als riscos i la naturalesa dels tractaments.  
13a. Implantació de les mesures de seguretat adequades als riscos i la naturalesa dels tractaments.  
14a. Establiment de procediments de gestió de violacions de seguretat de les dades, incloent-hi l'avaluació del risc per als drets i les llibertats de les persones afectades i els procediments de notificació a les autoritats de supervisió i a les persones afectades.  
15a. Determinació de la necessitat de realització d'avaluacions d'impacte sobre la protecció de dades.  
16a. Realització d'avaluacions d'impacte sobre la protecció de dades.  
d) Qualsevol altra que se'ls encomane en relació amb les matèries que els són pròpies.  
5. El delegat o la delegada de protecció de dades i les subdelegacions exerciran les seues funcions amb total independència, prestant l'atenció deguda als riscos associats a les operacions de tractament, tenint en compte la naturalesa, l'abast, el context i les finalitats del tractament.  
Igualment, exerciran les seues funcions de manera coordinada amb els centres directius, els òrgans, les unitats i, en general, amb qualsevol agent de la Generalitat i del seu sector públic instrumental, competent en matèria de seguretat de la informació.  
  
  
DISPOSICIONS TRANSITÒRIES  
  
Primera. Règim transitori de les unitats i els llocs de treball de nivell administratiu  
Les unitats i els llocs de treball d'àmbit administratiu subsistiran i continuaran donant el suport administratiu en relació amb els assumptes i els expedients que els corresponga per raó de la matèria, sense perjuí de la competència per a resoldre dels òrgans que la tenen atribuïda, i la seua retribució s'efectuarà amb càrrec als mateixos crèdits pressupostaris. Tot això fins que es duguen a terme les modificacions o les actuacions que siguen procedents en estos llocs, en el marc de la normativa vigent en matèria de funció pública perquè s'adeqüen a la nova estructura orgànica, i sense perjuí que, posteriorment, s'aproven les relacions de llocs de treball adaptades a esta. Així mateix, des del moment de l'entrada en vigor del present decret, es podran produir els canvis d'adscripció d'unitats administratives que corresponguen, de conformitat amb la reorganització efectuada.  
  
  
Segona. Règim transitori de les unitats i els llocs de treball de nivell administratiu de la Direcció General de l'Advocacia General  
Les unitats i els llocs de treball de nivell administratiu de la Direcció General de l'Advocacia General, configurats segons va establir el Decret 38/2021, de 30 de desembre, del president de la Generalitat, pel qual es va determinar el nivell administratiu de l'estructura de la Direcció General de l'Advocacia General, de la Direcció General de Promoció Institucional i de la Direcció General de Relacions Informatives, continuaran subsistents, retribuïts amb càrrec als mateixos crèdits pressupostaris amb els quals es feia fins ara, i prestant el suport administratiu en relació amb els assumptes i els expedients que els corresponguen en les matèries que gestionaven amb anterioritat a l'entrada en vigor d'este decret.  
Este règim transitori es mantindrà fins que es complete el desenvolupament del nivell administratiu, per a l'adequació de la nova estructura orgànica, de conformitat amb les previsions normatives en matèria de funció pública, i sense perjuí que, posteriorment, s'aproven les relacions de llocs de treball adaptades a esta estructura.   
  
  
DISPOSICIÓ DEROGATÒRIA  
  
Única. Derogació normativa  
1. Es deroguen les disposicions següents:  
- Decret 9/2021, de 16 de març, del president de la Generalitat, pel qual es determina el nivell administratiu de l'estructura de la Direcció General de Coordinació de l'Acció del Govern, de la Direcció General de Coordinació del Diàleg Social, de la Direcció General de l'Agenda Valenciana Antidespoblament i de la Direcció General de Relacions amb les Comunitats Autònomes i Representació Institucional.  
  
- Decret 38/2021, de 30 de desembre, del president de la Generalitat, pel qual es determina el nivell administratiu de l'estructura de la Direcció General de l'Advocacia General, de la Direcció General de Promoció Institucional i de la Direcció General de Relacions Informatives, excepte el capítol II en tot allò que no s'opose al que es disposa en el present decret.  
2. Així mateix, queden derogades totes les disposicions de rang igual o inferior que s'oposen al que disposa el present decret.  
  
  
DISPOSICIONS FINALS  
  
Primera. Habilitació per al desplegament  
Sense perjuí del que disposa l'article 38 de la Llei 5/1983, de 30 de desembre, del Consell, es faculta la persona titular de la Subsecretaria per a dictar les instruccions que requerisca el desplegament i l'execució d'este decret.  
  
Segona. Entrada en vigor  
Este decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 12 d'abril de 2024, el president de la Generalitat: Carlos Mazón Guixot.


Còpia Permalink ELI